AMA

(1)Atzera konta ta begiratu
berrogeita lau badira
beatzi hile barnean pasa 
ta irten nintzen argira. 
Zure gorputza guztiz zartatu 
ta galdu zuen disdira
halare inoiz ez duzu etsi
nahiz pasa hamaika jira. 

(2) Aurretik etxea betea zen 
familia ugaria
guraso, anai, senar, alaba
guztia ondo hazia.
Ni azkenengo etorri nintzen
horrek bazuen grazia
orduz geroztik gure etxeak
ez zuen galdu bizia. 

(3) Zazpi kideko familiari 
egin zenion zuk aurre
kanpoko lana utzi zenuen
ta etxekoari arre.
Zaintza izan da zure lanabes
maitasunak gorazarre
aurrera begira une oro
jakin gabe zer zetorren.


(4) Ta orain poliki poliki berriz
etxea uzten da ari
batzuk familia sortu eta 
besteak betiko jalgi. 
Orain bakarrik geratu zara
ta hutsuneak nabari
baina geratzen garenontzako 
egiten duzu zuk argi.

(5) Ixil ixilik jardun duzu zuk
zure bizitza guztian
sekulare ezer ordainetan 
jasotzeko aitzakian.
Zuk ereindakoak loratu du
gu denon aldamenian
ta dena eskertu nahi dizugu
zu  bizi zaren artian. 

(6) Bertso hauetan bildu nahi nuke
guretzat izan zarena
gure zaintzaile nekaezina
geure etxeko dama.
Egoera on asko bizita
baita beste zenbait drama
mila muxu eta lau hitz goxo 
asko maite zaitut ama. 
